KOMMISSIONENS FORORDNING (EF) Nr. 152/1999 af 22. januar 1999 om indledning af en fornyet undersøgelse angående nye eksportører af Rådets forordning (EF) nr. 1567/97 om indførelse af en endelig antidumpingtold på importen af håndtasker af læder med oprindelse i Folkerepublikken Kina, om ophævelse af tolden med hensyn til importen af varer fra fem eksporterende producenter og om registrering af denne import

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 905/98 (2), særlig artikel 11, stk. 4,

efter høring af Det Rådgivende Udvalg, og

ud fra følgende betragtninger:

A. ANMODNING OM EN FORNYET UNDERSØGELSE

(1) Rådet indførte ved forordning (EF) nr. 1567/97 (3), ændret ved forordning (EF) nr. 2380/98 (4), en endelig antidumpingtold på 38 % på importen af den pågældende vare med oprindelse i Folkerepublikken Kina (i det følgende benævnt »Kina«), undtagen for importen af varer fra flere eksporterende producenter, for hvilke Rådet indførte individuelle toldsatser.

(2) Kommissionen har modtaget anmodninger om en fornyet undersøgelse angående nye eksportører i henhold til artikel 11, stk. 4, i forordning (EF) nr. 384/96 (i det følgende benævnt »grundforordningen«) fra fem eksporterende producenter, som hævder, at de ikke eksporterede den pågældende vare i den undersøgelsesperiode, der blev lagt til grund for antidumpingforanstaltningerne, dvs. perioden fra 1. april 1995 til 31. marts 1996 (i det følgende benævnt den »oprindelige undersøgelsesperiode«). Anmodningerne er indgivet af Gainth Industrial Ltd, Macia Company Ltd, Yen Sheng Factory Ltd, Dongguan All Be Right Leathern Products Co. Ltd og Panyu Simone Handbag Ltd (i det følgende benævnt »ansøgerne«).

B. VARE

(3) Den pågældende vare er samme vare som den, der er beskrevet i artikel 1 i forordning (EF) nr. 1567/97, nemlig »håndtasker med yderside af læder, kunstlæder eller laklæder, også håndtasker med skulderrem, herunder håndtasker uden hank, hovedsagelig beregnet til opbevaring af små genstande til personlig brug såsom nøgler, punge, makeup og cigaretter, uanset størrelse og form, som i øjeblikket tariferes under KN-kode 4202 21 00«. Denne KN-kode er kun angivet til orientering.

C. PROCEDURE

(4) Ansøgerne hævder, at de opfylder betingelserne for individuel behandling, at de ikke er forretningsmæssigt forbundet med de kinesiske eksportører/producenter, som er undergivet ovennævnte antidumpingforanstaltninger, og at de begyndte at eksportere til Fællesskabet efter den oprindelige undersøgelsesperiode.

(5) De EF-producenter, som vides berørt af sagen, blev underrettet om nævnte anmodninger og fik lejlighed til at fremsætte bemærkninger.

(6) Efter en undersøgelse af de foreliggende bevisligheder konkluderer Kommissionen, at der foreligger tilstrækkelige beviser til at begrunde indledningen af en fornyet undersøgelse i henhold til artikel 11, stk. 4, i grundforordningen med henblik på fastsættelse af en individuel dumpingmargen for ansøgerne og, hvis det godtgøres, at der finder dumping sted, toldniveauet ved import af den pågældende vare fra dem til Fællesskabet.

(7) For ansøgere, som hævder og fremlægger tilstrækkelig dokumentation for, at de opfylder betingelserne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 1-6, i grundforordningen. Kommissionen vil sende formularer til alle ansøgere.

I alle andre tilfælde vil den normale værdi blive fastsat på grundlag af prisen eller den beregnede værdi i et egnet land med markedsøkonomi i overensstemmelse med artikel 2, stk. 7, litra a), i grundforordningen. Indonesien påtænkes anvendt som et sådant referenceland.

D. OPHÆVELSE AF DEN GÆLDENDE TOLD OG REGISTRERING AF IMPORTEN

(8) Den gældende antidumpingtold bør ophæves i henhold til artikel 11, stk. 4, i grundforordningen ved import af den pågældende vare med oprindelse i Kina, som fremstilles og sælges til eksport til Fællesskabet af ansøgerne. Samtidig bør sådan import gøres til genstand for registrering i overensstemmelse med artikel 14, stk. 5, i grundforordningen, for at sikre, at der kan opkræves antidumpingtold med tilbagevirkende kraft fra datoen for indledningen af denne fornyede undersøgelse, hvis det af undersøgelsen fremgår, at der finder dumping sted i forbindelse med ansøgerne. Det er ikke muligt på dette stadium at anslå størrelsen af en eventuel fremtidig told for ansøgerne.

E. FRISTER

(9) Af hensyn til god forvaltning bør der fastsættes frister, inden for hvilke

- interesserede parter, såfremt de kan godtgøre, at de sandsynligvis vil blive berørt af resultatet af undersøgelsen, kan fremføre deres synspunkter skriftligt og fremlægge dokumentation herfor, indgive skriftlig anmodning om at blive hørt og påvise, at der er særlige grunde til, at de bør høres

- ansøgere kan fremsætte behørigt dokumenterede krav om at opnå status som selskab, der arbejder under markedsøkonomiske vilkår

- parter i undersøgelsen kan fremsætte bemærkninger til valget af Indonesien som et egnet land med markedsøkonomi.

F. MANGLENDE SAMARBEJDE

(10) Det skal bemærkes, at i tilfælde hvor en af de interesserede parter nægter at give adgang til nødvendige oplysninger eller undlader at meddele dem inden fristerne eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger -

UDSTEDT FØLGENDE FORORDNING:

Artikel 1

I henhold til artikel 11, stk. 4, i grundforordningen indledes der hermed en fornyet undersøgelse af forordning (EF) nr. 1567/97 med henblik på at få fastslået, om og i hvilket omfang importen af håndtasker med yderside af læder, kunstlæder eller laklæder, henhørende under KN-kode 4202 21 00 og med oprindelse i Folkerepublikken Kina, som fremstilles og sælges til eksport til Fællesskabet af Gainth Industrial Ltd, Macia Company Ltd, Yen Sheng Factory Ltd og selskabets forbundne producent Dongguan Dalang Huqiu Leathers Co. Ltd, Dongguan All Be Right Leathern Products Co. Ltd og Panyu Simone Handbag Ltd bør være omfattet af den antidumpingtold, der indførtes ved forordning (EF) nr. 1567/97.

Artikel 2

Den antidumpingtold, der indførtes ved forordning (EF) nr. 1567/97 ophæves hermed med hensyn til den import, der er omhandlet i artikel 1 (Taric-tillægskode: 8611).

Artikel 3

Toldmyndighederne pålægges i henhold til artikel 14, stk. 5, i forordning (EF) nr. 384/96 at tage de nødvendige skridt til at gøre den i artikel 1 omhandlede import til genstand for registrering. Registreringen udløber ni måneder efter datoen for denne forordnings ikrafttræden.

Artikel 4

1. De i artikel 1 nævnte selskaber, som ønsker at fremsætte krav i henhold til artikel 2, stk. 7, litra b) og c), i forordning (EF) nr. 384/96, må gøre dette inden for en frist på 21 dage fra datoen for denne forordnings ikrafttræden.

2. Interesserede parter, som ønsker at fremsætte bemærkninger til valget af Indonesien, som påtænkes anvendt som referenceland med henblik på fastsættelsen af den normale værdi, må gøre dette inden for en frist på ti dage fra datoen for denne forordnings ikrafttræden.

3. Interesserede parter må, hvis der skal tages hensyn til deres redegørelser i forbindelse med undersøgelsen, give sig til kende, fremføre deres synspunkter skriftligt og indgive oplysninger inden for en frist på 40 dage fra datoen for denne forordnings ikrafttræden, jf. dog bestemmelserne i stk. 1 og 2. Interesserede parter kan også anmode om at blive hørt af Kommissionen inden for samme frist.

4. Oplysninger vedrørende sagen, anmodninger om at blive hørt og krav i henhold til artikel 2, stk. 7, litra b) og c), i forordning (EF) nr. 384/96 indgives til nedenstående adresse:

Europa-Kommissionen

Generaldirektorat I

Eksterne Forbindelser: Handelspolitik og Forbindelser med Nordamerika, Det Fjerne Østen, Australien og New Zealand

DM 24 8/38

Rue de la Loi/Wetstraat 200

B-1049 Bruxelles/Brussel

Fax (32-2) 295 65 05

Telex 21877 COMEU B.

Artikel 5

Denne forordning træder i kraft dagen efter offentliggørelsen i De Europæiske Fællesskaber Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. januar 1999.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 128 af 30. 4. 1998, s. 18.

(3) EFT L 208 af 2. 8. 1997, s. 31.

(4) EFT L 296 af 5. 11. 1998, s. 1.